Author: Zlatica Kučko Gudelj
Last saved by: Helena Prebegović

Na temelju članka 15. stavka 2. Zakona o javnoj nabavi („Narodne novine“ broj 120/16, 14/22 i 48/26 – dalje u tekstu: Zakon o javnoj nabavi), članka 84. Zakona o zdravstvenoj zaštiti („Narodne novine“, broj 100/18, 125/19, 47/20, 119/22, 156/22, 33/23, 36/24 i 102/25), članka 22. Statuta Zavoda za hitnu medicinu Koprivničko-križevačke županije, Trg dr. Tomislava Bardeka 10, Koprivnica (KLASA: 011-02/23-01/03, URBROJ: 2137-89-23-01, od 17. kolovoza 2023. godine), Upravno vijeće Zavoda za hitnu medicinu Koprivničko-križevačke županije, na svojoj 17. sjednici održanoj dana 30. srpnja 2026. godine, donosi: 
PRAVILNIK O PROVOĐENJU POSTUPAKA JEDNOSTAVNE NABAVE

OPĆE ODREDBE
Članak 1.
1) Ovim Pravilnikom o načinu provođenja postupaka jednostavne nabave (u daljnjem tekstu: Pravilnik)  uređuju se pravila, uvjeti i način postupanja javnog naručitelja Zavoda za hitnu medicinu Koprivničko-križevačke županije (u daljnjem tekstu: Naručitelj) prilikom nabave roba, usluga i radova, te provedbe projektnih natječaja, koji po svojoj procijenjenoj vrijednosti spadaju u kategoriju jednostavne nabave.
2) Jednostavna nabava je nabava roba i usluga, te provedba projektnih natječaja čija je procijenjena vrijednost manja od 50.000,00 eura, odnosno radova čija je procijenjena vrijednost manja od 100.000,00 eura, za koje po Zakonu o javnoj nabavi ne postoji obveza provođenja postupaka javne nabave.
3) Procijenjena vrijednost u smislu ovog Pravilnika odnosi se na ukupan iznos jednostavne nabave bez poreza na dodanu vrijednost (PDV-a).
4) U provedbi postupaka jednostavne nabave Naručitelj je obvezan primjenjivati zakonske i podzakonske akte, kao i interne akte, a koji se odnose na pojedini predmet nabave. 
5) Izrazi koji se koriste u ovom Pravilniku, a imaju rodno značenje odnose se jednako na muški i ženski rod.
SUKOB INTERESA
Članak 2.
Prilikom provođenja postupaka jednostavne nabave Naručitelj je obvezan u odnosu na sve gospodarske subjekte poštovati načelo slobode kretanja robe, načelo slobode poslovnog nastana i načelo slobode pružanja usluga te načela koja iz toga proizlaze, kao što su načelo tržišnog natjecanja, načelo jednakog tretmana, načelo zabrane diskriminacije, načelo uzajamnog priznavanja, načelo razmjernosti i načelo transparentnosti.

Članak 3.
1) Naručitelj je obvezan poduzeti prikladne mjere da učinkovito spriječi, prepozna i ukloni sukobe interesa u vezi s postupkom jednostavne nabave kako bi se izbjeglo narušavanje tržišnog natjecanja i osiguralo jednako postupanje prema svim gospodarskim subjektima.
2) Sukob interesa između Naručitelja i gospodarskog subjekta obuhvaća situacije kada predstavnici Naručitelja ili pružatelja usluga službe nabave koji djeluje u ime Naručitelja, koji su uključeni u provedbu postupka jednostavne nabave ili mogu utjecati na ishod tog postupka, imaju, izravno ili neizravno, financijski, gospodarski ili bilo koji drugi osobni interes koji bi se mogao smatrati štetnim za njihovu nepristranost i neovisnost u okviru postupka, a osobito:
1. ako predstavnik Naručitelja istodobno obavlja upravljačke poslove u gospodarskom subjektu, ili
2. ako je predstavnik Naručitelja vlasnik poslovnog udjela, dionica odnosno drugih prava na temelju kojih sudjeluje u upravljanju odnosno u kapitalu toga gospodarskog subjekta s više od 0,5 %.
3) Predstavnikom Naručitelja u smislu ovoga članka smatra se:
1. ravnatelj 
2. član upravnog vijeća Naručitelja
3. član stručnog povjerenstva za javnu nabavu
4. druga osoba koja je uključena u provedbu ili koja može utjecati na odlučivanje Naručitelja u postupku jednostavne nabave i
5. osobe iz točaka 1., 2. i 3. ovoga stavka kod pružatelja usluga nabave koji djeluju u ime Naručitelja.
4) Gospodarskim subjektom iz stavka 1. ovoga članka smatra se ponuditelj, natjecatelj, član zajednice, podugovaratelj i drugi subjekt na kojeg se ponuditelj i natjecatelj oslanja.
5) Odredba stavka 1. ovoga članka primjenjuje se na odgovarajući način na srodnike po krvi u pravoj liniji ili u pobočnoj liniji do četvrtog stupnja, srodnike po tazbini do drugog stupnja, bračnog druga ili izvanbračnog partnera, bez obzira na to je li brak prestao, te posvojitelje i posvojenike (u daljnjem tekstu: povezane osobe) predstavnika Naručitelja iz stavka 3. ovoga članka.
6) Prijenos udjela u vlasništvu na drugu osobu ili posebno tijelo (povjerenika) sukladno posebnim propisima o sprječavanju sukoba interesa ne utječe na sukob interesa u smislu ovoga članka.
7) Iznimno, sukob interesa ne postoji ako predstavnik Naručitelja iz stavka 3. točke 1. i 2. ovoga članka ili s njim povezana osoba iz stavka 5. ovoga članka obavlja upravljačke poslove u gospodarskom subjektu po položaju, odnosno kao službeni predstavnik Naručitelja, a ne kao privatna osoba.

Članak 4.
1) Predstavnici Naručitelja obvezni su potpisati izjavu o postojanju ili nepostojanju sukoba interesa te je ažurirati bez odgađanja ako nastupe promjene.
2) Naručitelj je obvezan na temelju izjava svojih predstavnika:
1. na svojim internetskim stranicama objaviti popis gospodarskih subjekata s kojima je predstavnik Naručitelja iz članka 3. stavka 3. točke 1. i 2. ovoga Pravilnika ili s njim povezane osobe u sukobu interesa ili obavijest da takvi subjekti ne postoje te ih ažurirati bez odgađanja ako nastupe promjene, i
2. u dokumentaciji o nabavi za pojedini postupak jednostavne nabave navesti popis gospodarskih subjekata s kojima je predstavnik Naručitelja iz članka 3. stavka 3. ovoga Pravilnika u sukobu interesa ili navesti da takvi subjekti ne postoje.
Članak 5.
1) Predstavnik Naručitelja iz članka 3. stavka 3. točaka 2. do 5. ovoga Pravilnika obvezan je odmah po saznanju, a najkasnije dan nakon saznanja o postojanju sukoba interesa, izuzeti se od provedbe postupka jednostavne nabave te o tome obavijestiti ravnatelja Naručitelja.
2) U situaciji iz stavka 1. ovoga članka ravnatelj Zavoda osigurava da predstavnik Naručitelja prestane sa svim aktivnostima u postupku jednostavne nabave, određuje drugu osobu predstavnikom Naručitelja koja preuzima aktivnosti izuzetog predstavnika u postupku jednostavne nabave te osigurava da prethodno sudjelovanje izuzetog predstavnika ne ugrožava daljnji tijek istog postupka.
3) U slučaju sukoba interesa predstavnika Naručitelja iz članka 3. stavka 3. točke 1. ovoga Pravilnika, kao i u slučaju sukoba interesa predstavnika Naručitelja iz članka 3. stavka 3. točaka 2. do 5. ovoga Pravilnika čije izuzimanje iz provedbe postupka jednostavne nabave nije moguće ili se izuzimanjem iz stavka 1. ovoga članka ne može odgovarajuće otkloniti sukob interesa, a nakon odbijanja takve ponude ne preostane niti jedna valjana ponuda, poništit će se postupak jednostavne nabave.
Članak 6.
Ugovor o jednostavnoj nabavi sklopljen protivno odredbama članka 3. – 5. ovoga Pravilnika je ništetan.
TAJNOST PODATAKA
Članak 7.
U postupku jednostavne nabave bilo koji podaci, osim onih javno objavljenih, za vrijeme provođenja postupka nabave, a do trenutka odabira mogu biti dostupni samo ovlaštenim osobama koje provode postupak nabave.

PLAN NABAVE
Članak 8.
1) Predmeti jednostavne nabave čija je procijenjena vrijednost jednaka ili veća od 5.000,00 eura unose se u Plan nabave dok se predmeti jednostavne nabave procijenjene vrijednosti manje od 5.000,00 eura ne moraju unositi u Plan nabave.
2) Ukoliko se tijekom kalendarske godine ukaže potreba za nabavom dodatnih roba/usluga/radova uslijed koje bi se povećala njihova procijenjena vrijednost na način da prelaze u višu kategoriju jednostavne nabave ili pak u kategoriju za koju je potrebno provesti postupak javne nabave, Naručitelj će za takve dodatne vrijednosti provesti odgovarajući postupak.
 
Članak 9.
Naručitelj je obvezan voditi registar sklopljenih ugovora o nabavi i sve njegove kasnije promjene u EOJN RH. U registru ugovora navode se svi predmeti nabave čija je procijenjena vrijednost jednaka ili veća od 5.000,00 eura.  

VRIJEDNOSNI PRAGOVI JEDNOSTAVNE NABAVE
Članak 10.
Nabava iz članka 1. ovog Pravilnika dijeli se na nabavu prema vrijednosnim pragovima na sljedeći način: 
1. Jednostavna nabava procijenjene vrijednosti manje od 15.000,00 eura;
2. Jednostavna nabava procijenjene vrijednosti jednake ili veće od 15.000,00 eura, a manje od 50.000,00 eura za nabavu roba i usluga, odnosno manje od 100.000,00 eura za nabavu radova.
JEDNOSTAVNA NABAVA PROCIJENJENE VRIJEDNOSTI MANJE OD 15.000,00 EURA
Članak 11.
1) Jednostavna nabava procijenjene vrijednosti manje od 15.000,00 eura provodi se u pravilu izravnim ugovaranjem s gospodarskim subjektom na način da se s odabranim gospodarskim subjektom sklopi ugovor/izda narudžbenica koju potpisuje odgovorna osoba Naručitelja ili osoba koju odgovorna osoba Naručitelja ovlasti za potpisivanje iste, a u skladu s pisanom procedurom stvaranja ugovornih obveza.
2) Prilikom provođenja postupka jednostavne nabave iz stavka 1. ovog članka treba uzeti u obzir mogućnost primjene elektroničkih sredstava komunikacije. 

JEDNOSTAVNA NABAVA PROCIJENJENE VRIJEDNOSTI JEDNAKE ILI VEĆE OD 15.000,00 EURA, A MANJE OD 50.000,00 EURA ZA NABAVU ROBA I USLUGA, ODNOSNO MANJE OD 100.000,00 EURA ZA NABAVU RADOVA 
Članak 12.
Postupak jednostavne nabave čija je procijenjena vrijednost veća od 15.000,00 eura, a manja od 25.000,00 eura za nabavu roba i usluga, odnosno manje od 45.000,00 eura za nabavu radova, Naručitelj je obvezan provesti putem modula jednostavne nabave u EOJN RH i to upućivanjem poziva prema najmanje dva gospodarska subjekta. 
Članak 13.
1) Za nabavu robe i usluga čija je procijenjena vrijednost veća od 25.000,00 eura te za nabavu radova čija je procijenjena vrijednost veća od 45.000,00 eura Naručitelj je obvezan provesti postupak jednostavne nabave putem javne objave u modulu jednostavne nabave EOJN RH.
2) Iznimno od stavka 1. ovoga članka, Naručitelj nije obvezan provesti postupak jednostavne nabave putem javne objave u modulu jednostavne nabave, već ga provodi sukladno članku 12. ovoga Pravilnika:
a) ako nije podnesena nijedna ponuda ili nijedna valjana ponuda u prethodno provedenom postupku jednostavne nabave, pod uvjetom da početni ugovorni uvjeti nisu bitno izmijenjeni
b) ako zbog objektivnih razloga predmet nabave može izvršiti, isporučiti ili pružiti samo određeni gospodarski subjekt, i to:
1. ako je predmet nabave stvaranje ili stjecanje jedinstvenog umjetničkog djela ili umjetničke izvedbe
2. ako iz tehničkih razloga predmet nabave može isporučiti samo određeni gospodarski subjekt ili
3. ako je to nužno radi zaštite isključivih prava, uključujući prava intelektualnog vlasništva
c) ako postoji iznimna žurnost uzrokovana događajima koje Naručitelj nije mogao predvidjeti niti na njih utjecati.
3) Razlozi za primjenu iznimke iz stavka 2. ovoga članka navode se i obrazlažu u objavi u modulu jednostavne nabave EOJN RH.
4) Istodobno s danom javne objave u modulu jednostavne nabave EOJN HR, Naručitelj će na svojoj internet stranici objaviti obavijest o postupku jednostavne nabave s poveznicom na objavljeni postupak.
5) Prije početka postupka jednostavne nabave Naručitelj može provesti analizu tržišta putem EOJN RH.

PROVOĐENJE POSTUPKA JEDNOSTAVNE NABAVE I UGOVARANJE 
Članak 14.
1) Provođenje postupaka jednostavne nabave i ugovaranje provodi se u Službi za pravne, kadrovske i opće poslove, za predmete nabave procijenjene vrijednosti veće od 15.000,00 eura.
2) Jednostavnu nabavu za predmete nabave procijenjene vrijednosti jednake ili manje od 15.000,00 eura mogu provesti i druge ovlaštene osobe Naručitelja u okviru svojeg djelokruga i u skladu s pisanom procedurom stvaranja ugovornih obveza. 
3) Prilikom provođenja postupka jednostavne nabave iz stavka 2. ovog članka treba uzeti u obzir mogućnost primjene elektroničkih sredstava komunikacije.

Članak 15.
1) Provođenje postupka jednostavne nabave iz članka 12. i 13. ovog Pravilnika započinje podnošenjem zahtjeva za nabavu, u skladu s pisanom procedurom stvaranja ugovornih obveza. Uvjet za pokretanje postupka su planirana financijska sredstva u Proračunu Naručitelja za godinu u kojoj obveze za ugovoreni predmet nabave dospijevaju na naplatu. 
2) Iznimno, ukoliko se zbog izvanrednih i nepredviđenih okolnosti ukaže potreba za nabavom, a financijska sredstva za izvršenje ugovora o nabavi nisu planirana u proračunu Naručitelja, postupak nabave biti će pokrenut samo uz prethodno odobrenje ravnatelja, ukoliko se radi o predmetu jednostavne nabave vrijednosti manje od 15.000,00 eura, a ukoliko se radi o predmetu nabave vrijednosti jednake ili veće od 15.000,00 eura, samo uz prethodno odobrenje upravnog vijeća. U tom slučaju Naručitelj je dužan osigurati potrebna financijska sredstva prije dospijeća financijske obveze koja proizlazi iz predmetne nabave.

Članak 16.
1) Zahtjev za nabavu upućuje voditelj organizacijske jedinice u kojoj je nastala potreba za određenim predmetom nabave, e-mailom osobi nadležnoj za izradu narudžbenica, pobliže navedenim u pisanoj proceduri stvaranja ugovornih obveza, a koja je potom obvezna provjeriti u Službi za ekonomsko-financijske poslove da li je zahtjev u skladu s Planom nabave i financijskim planom Naručitelja. 
2) Ukoliko je zahtjev u skladu s Planom nabave i financijskim planom Naručitelja, pokrenut će se postupak jednostavne nabave, u skladu s propisanim načinom za određenu vrijednost predmeta nabave.
3) Zahtjev za nabavu mogu uputiti i ravnatelj te njegov zamjenik.

Članak 17.
1) Za provođenje postupka nabave iz članka 12. i 13. ovoga Pravilnika (nabave vrijednosti veće od 15.000,00 eura) upravno vijeće imenuje povjerenstvo koje se sastoji od 3 (tri) ovlaštene osobe, od kojih je jedna odgovorna za pripremu tehničke specifikacije predmeta nabave. U postupku pripreme tehničke specifikacije odgovorna osoba može surađivati sa stručnom osobom specijalistom za određeno područje koja ne mora biti član povjerenstva, ali ima znanja i iskustva potrebna za izradu tehničke specifikacije.
2) Barem jedan član povjerenstva mora imati certifikat iz područja javne nabave.
3) Upravno vijeće imenuje povjerenstvo za provođenje postupka jednostavne nabave odlukom o imenovanju povjerenstva. U odluci o imenovanju povjerenstva se navodi koji član povjerenstva je odgovoran za pripremu tehničke specifikacije (uglavnom stručna osoba iz organizacijske jedinice za koju se provodi nabava, ili druga stručna osoba određenog područja/struke), te koje su obveze i ovlasti ostalih članova povjerenstva. Najmanje dva člana pripremaju dokumentaciju o nabavi – pismeni poziv gospodarskim subjektima da dostave ponudu. 
 
Članak 18.
1) Poziv za dostavu ponude sadrži najmanje:
1.	troškovnik, 
2.	opis predmeta nabave s tehničkom specifikacijom,
3.	rok za dostavu ponude,
4.	rok valjanosti ponude,
5.	dokumente koje su ponuditelji dužni dostaviti,
6.	način izrade i dostave ponude,
7.	odredbe o jamstvima, ako su tražena,
8.	kriterij za odabir,
9.	bitne elemente ugovora ili prijedlog ugovora,
10.	uputu o pravnom lijeku,
11.	ostale potrebne podatke.
2) Rok za dostavu ponude iznosi najmanje 5 radnih dana od dana slanja poziva odabranim gospodarskim subjektima odnosno od dana javne objave poziva za dostavu ponude. 
3) Ponude se dostavljaju putem EOJN RH osim dijelova za koje je u pozivu za dostavu ponuda navedeno da se dostavljaju pismenim putem na adresu Naručitelja kao odvojeni dijelovi ponuda. Smatra se da je ponuda zaprimljena u trenutku dostave putem EOJN RH neovisno o trenutku dostave odvojenog dijela ponude.
4) Odvojeni dijelovi ponude koji ne prispiju na adresu Naručitelja u zadanom roku ne uzimaju se u razmatranje nego se neotvoreni vraćaju ponuditeljima uz dokaz da su bili zaprimljeni nakon isteka roka za dostavu ponuda. 
5) Ukoliko Naručitelj nakon objave ili slanja poziva za dostavu ponude utvrdi da je potrebno izmijeniti neki od zahtjeva koje je propisao, učinit će dostupnim na isti način kao i poziv za dostavu ponuda obavijest o izmjeni uvjeta nabave, te eventualnom produžetku roka za dostavu ponude. 
 
Članak 19.
1) U pozivu za dostavu ponude Naručitelj će odrediti uvjete koje ponuditelji moraju zadovoljiti kako bi ponuda bila važeća, kao što su dostava određenih dokumenata, jamstva, certifikati, izjave i sl. 
2) Gospodarski subjekti se pri izradi ponude moraju pridržavati uvjeta koje je odredio Naručitelj, ali mogu zatražiti pojašnjenje/dopunu/izmjenu poziva na dostavu ponude, upozoriti Naručitelja na pogrešku ili ako nekim zahtjevima nije moguće udovoljiti uslijed objektivnih okolnosti (promjena zakonske regulative, stanje na tržištu i sl.). U tom slučaju Naručitelj će dati odgovor i/ili izmijeniti poziv na dostavu ponude sukladno članku 18. stavku 5. Pravilnika ili poništiti postupak nabave.
3) Sva komunikacija između gospodarskih subjekata i Naručitelja odvija se putem EOJN RH.
 
Članak 20.
1) Naručitelj u pozivu za dostavu ponude određuje kriterij za odabir ponude.
2) Kriterij za odabir ponude može biti najniža cijena ili ekonomski najpovoljnija ponuda (ENP). U slučaju ekonomski najpovoljnije ponude Naručitelj će propisati elemente i način vrednovanja istih, uz uvjet da cijena mora biti jedan od elemenata. Ostali kriteriji ne smiju biti diskriminirajući i moraju biti povezani s predmetom nabave.
 
OTVARANJE, PREGLED I OCJENA PONUDA
Članak 21.
1) Pravodobno zaprimljene ponude otvaraju se istekom roka za dostavu ponuda automatski u sustavu EOJN RH, te se generira zapisnik o otvaranju ponuda. Otvaranju ponuda mora prisustvovati najmanje 1 (jedan) član povjerenstva. Otvaranje ponuda nije javno.
2) Ponude koje nisu prispjele u roku i na način propisan pozivom za dostavu ponuda ne uzimaju se u razmatranje.
3) Nakon otvaranja ponuda, povjerenstvo pristupa pregledu i izrađuje zapisnik o pregledu i ocjeni pristiglih ponuda. Ponude koje udovoljavaju svim traženim zahtjevima koje je propisao Naručitelj, rangiraju se prema kriteriju za odabir. Najbolje ocijenjena ponuda odabire se za ugovaranje. Ako u dostavljenim ponudama postoje manja odstupanja od zahtjeva koje je propisao Naručitelj, povjerenstvo može zatražiti od ponuditelja da dostavi očitovanje o izmjeni ponude u tom dijelu, na način kako je zahtijevao Naručitelj. Ako ponuditelj u ostavljenom roku ne dostavi očitovanje ili odbije izmijeniti ponudu, Naručitelj će ponudu tog ponuditelja ocijeniti nevažećom i ista se neće dalje razmatrati. Izmjene i dopune ponude ne smiju se odnositi na nuđene jedinične cijene niti rezultirati izmjenom rezultata vrednovanja ponuda prema kriteriju za odabir najpovoljnije ponude.
4) Ako ponuditelj ne dostavi svu traženu dokumentaciju Naručitelj ga može pozvati da upotpuni dokumente ili dostavi dokumente koje nije dostavio u ponudi (osim troškovnika i dokumenata koji se odnose na vrednovanje ponude prema kriterijima ENP). Ukoliko su pojedini dokumenti ili dijelovi ponude nečitki ili nejasni, od ponuditelja se može zatražiti da ih pojasni. U slučaju utvrđene računske pogreške od ponuditelja će se zatražiti da prihvati ispravak. 
5) U slučaju da ponuditelj ne prihvati ispravak računske pogreške ili ne pojasni/upotpuni ponudu, ista će biti odbijena.
6) Iz zapisnika moraju biti vidljivi svi elementi koji su utjecali na ocjenu ponuda i prijedlog za odabir odnosno poništenje postupka. 
ODABIR PONUDE ILI PONIŠTENJE POSTUPKA
Članak 22.
1) Postupak jednostavne nabave završava donošenjem odluke o odabiru ili poništenju, koju donosi ravnatelj na temelju prijedloga povjerenstva.
2) Za odabir je dovoljna jedna valjana ponuda.
3) Odluka o odabiru ili poništenju donosi se u roku 30 (trideset) dana od isteka roka za dostavu ponuda, te se ista bez odgađanja javno objavljuje putem EOJN RH. Zajedno s odlukom objavljuje se preslika zapisnika o pregledu i ocjeni ponuda, osim u slučaju poništenja postupka bez provođenja pregleda i ocjene ponuda kada se objavljuje samo odluka o poništenju.
4) S odabranim ponuditeljem sklapa se ugovor o nabavi. Ugovorni odnos može se ostvariti po isteku roka za izjavljivanje prigovora odnosno rješavanja po prigovoru.

Članak 23.
1) Naručitelj će poništiti postupak nabave u slučaju:
1.	ako ne dobije niti jednu ponudu,
2.	ako su sve pristigle ponude nevažeće,
3.	ako je cijena najbolje ocijenjene ponude veća od planiranih sredstava za nabavu, osim ako se Naručitelj obveže osigurati nedostajuća sredstva,
4.	ako je proveden postupak jednostavne nabave iz članka 12. ovog Pravilnika, a cijena najpovoljnije ponude prelazi iznos za koji je potrebno provesti postupak javne objave u modulu jednostavne nabave EOJN RH,
5.	ako cijena najpovoljnije ponude prelazi iznos za koji je potrebno provesti postupak javne nabave,
6.	ako tijekom roka za dostavu ponuda ili tijekom postupka pregleda i ocjene ponuda postanu poznate okolnosti koje značajno utječu na postupak nabave odnosno zbog kojih je potrebno provesti drugačiji postupak ili izmijeniti tehničke specifikacije predmeta nabave,
7.	ako prestane potreba za predmetnom nabavom.
UGOVORNI ODNOS
Članak 24.
1) Ugovorni odnos može nastati s jednim ili s više gospodarskih subjekata, ovisno o prirodi predmeta nabave. Temeljem provedenog postupka jednostavne nabave može se sklopiti jedan ugovor na razdoblje od jedne ili dvije godine odnosno najviše dva godišnja ugovora. U slučaju da je predviđeno sklapanje dva ugovora, Naručitelj može odustati od sklapanja drugog predviđenog ugovora ako nastupe okolnosti koje to onemogućavaju (npr. nema osiguranih sredstava, prestaje potreba za predmetom nabave i sl.).
2) Za vrijeme trajanja ugovornog odnosa ne smiju se mijenjati bitni elementi ugovora u odnosu na one propisane pozivom za dostavu ponude odnosno troškovnikom i tehničkom specifikacijom. U slučaju izvanredne potrebe za povećanjem ugovorenih količina ili dodavanjem novih stavaka, iste se smiju ugovoriti sklapanjem dodatka ugovoru odnosno izdavanjem nove narudžbenice samo u slučaju kada su kumulativno zadovoljeni uvjeti:
1. ukupno ugovorena vrijednost ne prelazi u višu kategoriju jednostavne nabave ili u kategoriju za koju je potrebno provesti postupak javne nabave
2. dodatne količine odnosno nove stavke ugovaraju se s gospodarskim subjektom s kojim je Naručitelj u osnovnom ugovornom odnosu
3. dodatna vrijednost ne prelazi 30% prvotno ugovorene vrijednosti.
 
ODREDBE O PRAVNOJ ZAŠTITI
Članak 25.
1) U postupcima jednostavne nabave koji se provode prema odredbama ovog Pravilnika svaki ponuditelj koji je dostavio ponudu u roku za dostavu ponude, ima pravo uvida u ostale dostavljene ponude (uključujući i popratnu dokumentaciju i korespondenciju), osim u dijelove koji su sukladno posebnim propisima označeni tajnima, u roku 3 (tri) radna dana od dana objave ishoda postupka nabave. Naručitelj je isto dužan omogućiti putem EOJN RH najkasnije sljedeći radni dani od dana dostave zahtjeva.
2) Ponuditelj koji je dostavio ponudu u određenom postupku jednostavne nabave može uložiti prigovor ravnatelju ukoliko smatra da su u postupku pregleda i ocjene ponuda počinjene nepravilnosti koje su rezultirale odabirom ponude koja nije trebala biti odabrana. Prigovor se može uložiti u roku 5 (pet) radnih dana od dana objave ishoda postupka nabave. Podnošenje prigovora odgađa sklapanje ugovora o nabavi do donošenja odluke o prigovoru.
3) Ravnatelj će razmotriti prigovor ponuditelja te isti uvažiti ili odbiti. Ukoliko prigovor bude uvažen stručno povjerenstvo će ponovno pregledati dostavljene ponude i izvršiti odabir ili poništiti postupak nabave. 
4) U postupcima jednostavne nabave koji se provode sukladno ovom Pravilniku nije dopušteno izjavljivanje žalbe.

PRIJELAZNE I ZAVRŠNE ODREDBE
Članak 26.
Na sve što nije regulirano ovim Pravilnikom Naručitelj može na odgovarajući način primjenjivati odredbe Zakona o javnoj nabavi.
Članak 27.
Stupanjem na snagu ovog Pravilnika stavlja se izvan snage Pravilnik o provođenju postupaka jednostavne nabave (KLASA: 003-03/25-01/02, URBROJ: 2137-89-25-01 od 25. srpnja 2025. godine).
Članak 28.
Ovaj Pravilnik objavit će se na službenim internet stranicama Naručitelja, a stupa na snagu s 1. rujna 2026. godine.

KLASA: 011-03/26-01/01
URBROJ: 2137-89-26-01
Koprivnica, 30. srpnja 2026. godine
Predsjednica Upravnog vijeća:
Mateja Vrbek, struč. spec. oec.